CELEX: 32022R0244
Language: el
Date: 2021-09-24 00:00:00
Title: Κατ’ εξουσιοδότηση κανονισμός (ΕΕ) 2022/244 της Επιτροπής της 24ης Σεπτεμβρίου 2021 για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου σχετικά με ρυθμιστικά τεχνικά πρότυπα που προσδιορίζουν το ποσό του συνολικού περιθωρίου για τον υπολογισμό του παράγοντα Κ «παρεχόμενου περιθωρίου εκκαθάρισης» (K-CMG) (Κείμενο που παρουσιάζει ενδιαφέρον για τον ΕΟΧ)

22.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 41/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/244 ΤΗΣ ΕΠΙΤΡΟΠΗΣ
         της 24ης Σεπτεμβρίου 2021
         για τη συμπλήρωση του κανονισμού (ΕΕ) 2019/2033 του Ευρωπαϊκού Κοινοβουλίου και του Συμβουλίου σχετικά με ρυθμιστικά τεχνικά πρότυπα που προσδιορίζουν το ποσό του συνολικού περιθωρίου για τον υπολογισμό του παράγοντα Κ «παρεχόμενου περιθωρίου εκκαθάρισης» (K-CMG)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/2033 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με τις απαιτήσεις προληπτικής εποπτείας επιχειρήσεων επενδύσεων και την τροποποίηση των κανονισμών (ΕΕ) αριθ. 1093/2010, (ΕΕ) αριθ. 575/2013, (ΕΕ) αριθ. 600/2014 και (ΕΕ) αριθ. 806/2014 (1), και ιδίως το άρθρο 23 παράγραφος 3 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Με σκοπό τον προσδιορισμό του υπολογισμού του ποσού του «απαιτούμενου συνολικού περιθωρίου» που αναφέρεται στο άρθρο 23 παράγραφος 2 του κανονισμού (ΕΕ) 2019/2033, και προκειμένου να αυξηθεί η σαφήνεια και η συνέπεια σε σχέση με τις συνιστώσες του, θα πρέπει να διευκρινιστεί ότι το ποσό του απαιτούμενου συνολικού περιθωρίου περιλαμβάνει οποιαδήποτε εξασφάλιση απαιτείται από το εκκαθαριστικό μέλος σύμφωνα με το μοντέλο περιθωρίου του.
                  
               
                     (2)
                  
                  
                     Σύμφωνα με το άρθρο 23 παράγραφος 2 του κανονισμού (ΕΕ) 2019/2033, για τον υπολογισμό του παράγοντα K-CMG χρησιμοποιείται το συνολικό περιθώριο που ήταν καθημερινώς απαιτούμενο. Όταν τα εκκαθαριστικά μέλη προσαρμόζουν το απαιτούμενο περιθώριό τους εντός μίας ημέρας, αυτό έχει ως αποτέλεσμα περισσότερες από μία απαιτήσεις καταβολής περιθωρίου εντός της ίδιας ημέρας. Προκειμένου να αποφευχθεί η αβεβαιότητα σχετικά με το ποια από τις εν λόγω απαιτήσεις περιθωρίου πρέπει να χρησιμοποιηθεί, και λαμβανομένου υπόψη ότι για τον υπολογισμό του παράγοντα K-CMG χρησιμοποιείται το τρίτο υψηλότερο ποσό για περίοδο τριών μηνών, είναι απαραίτητο να προσδιοριστεί ότι το ημερήσιο ποσό του απαιτούμενου περιθωρίου θα πρέπει να είναι η υψηλότερη από τις εν λόγω απαιτήσεις περιθωρίου μιας δεδομένης ημέρας.
                  
               
                     (3)
                  
                  
                     Οι επιχειρήσεις επενδύσεων μπορούν να χρησιμοποιούν τις υπηρεσίες εκκαθάρισης πολλών εκκαθαριστικών μελών. Για τις θέσεις για τις οποίες εφαρμόζεται ο παράγοντας K-CMG, ο προσδιορισμός του ποσού του συνολικού περιθωρίου που απαιτείται από την επιχείρηση επενδύσεων θα πρέπει να είναι ολοκληρωμένος και να περιλαμβάνει το πλήρες περιθώριο που απαιτείται από όλα τα εκκαθαριστικά μέλη. Επομένως, όταν μια επιχείρηση επενδύσεων χρησιμοποιεί τον παράγοντα K-CMG για θέσεις που υπόκεινται σε εκκαθάριση από πολλά εκκαθαριστικά μέλη, το CMG θα πρέπει να υπολογίζεται ως το άθροισμα των περιθωρίων που απαιτούνται από όλα τα εκκαθαριστικά μέλη. Κατά συνέπεια, μια επιχείρηση επενδύσεων θα πρέπει να υπολογίζει πρώτα το συνολικό ημερήσιο ποσό του απαιτούμενου περιθωρίου ως άθροισμα του συνολικού περιθωρίου που απαιτείται από όλα τα εκκαθαριστικά μέλη προτού προσδιορίσει το τρίτο υψηλότερο ποσό των συνολικών περιθωρίων που ήταν καθημερινώς απαιτούμενα, όπως απαιτείται από το άρθρο 23 παράγραφος 2 του κανονισμού (ΕΕ) 2019/2033.
                  
               
                     (4)
                  
                  
                     Για την εφαρμογή του παράγοντα K-CMG σε βάση χαρτοφυλακίου, όταν ολόκληρο το χαρτοφυλάκιο υπόκειται σε εκκαθάριση ή καθορισμό περιθωρίου, πρέπει να πληρούνται οι προϋποθέσεις που ορίζονται στο άρθρο 23 παράγραφος 1 του κανονισμού (ΕΕ) 2019/2033. Επομένως, για ένα χαρτοφυλάκιο εκκαθαριζόμενων θέσεων που αποδίδεται σε μονάδα διαπραγμάτευσης μπορεί να χρησιμοποιηθεί ο παράγοντας K-CMG ενώ, ταυτόχρονα, για ένα χαρτοφυλάκιο εκκαθαριζόμενων θέσεων που αποδίδεται σε άλλη μονάδα διαπραγμάτευσης μπορεί να χρησιμοποιηθεί ο παράγοντας Κ «κινδύνου καθαρής θέσης» (Κ-NPR). Προκειμένου να αποφευχθεί το αρμπιτράζ, η χρήση των παραγόντων K-CMG και K-NPR σε όλες τις μονάδες διαπραγμάτευσης θα πρέπει να είναι συνεπής. Ως εκ τούτου, θα πρέπει να χρησιμοποιείται η ίδια προσέγγιση για μονάδες διαπραγμάτευσης που παρουσιάζουν ομοιότητες όσον αφορά την επιχειρηματική στρατηγική και τις θέσεις του χαρτοφυλακίου συναλλαγών.
                  
               
                     (5)
                  
                  
                     Για τους σκοπούς της εκτίμησης στο πλαίσιο του άρθρου 23 παράγραφος 1 στοιχείο ε) του κανονισμού (ΕΕ) 2019/2033, θα πρέπει να απαιτείται από την αρμόδια αρχή να εκτιμά κατά πόσον η προσέγγιση του παράγοντα K-CMG είναι κατάλληλη εφόσον αντικατοπτρίζει το προφίλ κινδύνου των θέσεων του χαρτοφυλακίου συναλλαγών της επιχείρησης επενδύσεων. Θα πρέπει να απαιτείται η επιχείρηση επενδύσεων να συγκρίνει τακτικά τη δική της εκτίμηση κινδύνου με τα περιθώρια που απαιτούνται από τα εκκαθαριστικά μέλη, προκειμένου να εκτιμάται κατά πόσον τα περιθώρια αυτά εξακολουθούν να αποτελούν καλό δείκτη του επιπέδου κινδύνου για την αγορά της επιχείρησης επενδύσεων. Κατά τη στιγμή της εκτίμησης από την αρμόδια αρχή, η επιχείρηση επενδύσεων θα πρέπει να προβεί σε σύγκριση μεταξύ των κεφαλαιακών απαιτήσεων βάσει των παραγόντων K-NPR και K-CMG και να είναι σε θέση να αιτιολογήσει επαρκώς στην αρμόδια αρχή τη διαφορά μεταξύ των εν λόγω κεφαλαιακών απαιτήσεων. Η εκτίμηση από την αρμόδια αρχή θα πρέπει να είναι θετική μόνον εφόσον πληρούνται όλες αυτές οι προϋποθέσεις. Ειδικότερα, η αρμόδια αρχή θα πρέπει να διασφαλίζει ότι η επιχείρηση επενδύσεων είναι σε θέση να παρακολουθεί και να αιτιολογεί επαρκώς τη διαφορά μεταξύ του αποτελέσματος των δύο μεθοδολογιών, K-NPR και K-CMG, ειδικά σε περιπτώσεις μεγάλων διακυμάνσεων των απαιτούμενων περιθωρίων.
                  
               
                     (6)
                  
                  
                     Η υψηλή συχνότητα εναλλαγής μεταξύ της χρήσης του παράγοντα K-NPR και του παράγοντα K-CMG αποτελεί ισχυρό δείκτη πιθανής δυσανάλογης ή μη ορθής χρήσης των απαιτήσεων ιδίων κεφαλαίων. Είναι δυνατόν να αποφευχθεί το ρυθμιστικό αρμπιτράζ με τον περιορισμό της συχνότητα εναλλαγής θέσεων μεταξύ της χρήσης του παράγοντα K-NPR και του παράγοντα K-CMG. Προς αντιμετώπιση του κινδύνου ρυθμιστικού αρμπιτράζ, θα ήταν αναλογική η απαίτηση συνεχούς χρήσης μίας από τις δύο μεθόδους από μονάδα διαπραγμάτευσης για τουλάχιστον δύο χρόνια. Ωστόσο, σε εξαιρετικές περιπτώσεις (π.χ. αναδιάρθρωση επιχειρήσεων) όπου η μονάδα διαπραγμάτευσης αλλάζει σε τέτοιο βαθμό ώστε να μπορεί να θεωρηθεί διαφορετική μονάδα, η αρμόδια αρχή θα πρέπει να επιτρέπει σε επιχείρηση επενδύσεων να αλλάξει μεθόδους εντός της συγκεκριμένης διετούς περιόδου.
                  
               
                     (7)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
                  
               
                     (8)
                  
                  
                     Η ΕΑΤ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Υπολογισμός του ποσού του απαιτούμενου συνολικού περιθωρίου
            
               1.   Το ποσό του συνολικού περιθωρίου που αναφέρεται στο άρθρο 23 παράγραφος 2 του κανονισμού (ΕΕ) 2019/2033 είναι το απαιτούμενο ποσό εξασφάλισης, στο οποίο περιλαμβάνονται το αρχικό περιθώριο, περιθώρια μεταβλητότητας και άλλες εξασφαλίσεις, όπως απαιτείται από το εκκαθαριστικό μέλος βάσει του μοντέλου περιθωρίου του όσον αφορά την επιχείρηση επενδύσεων για τις μονάδες διαπραγμάτευσης που υπόκεινται στον παράγοντα K-CMG. Για τους σκοπούς του παρόντος κανονισμού, ως «μονάδα διαπραγμάτευσης» νοείται η μονάδα διαπραγμάτευσης όπως ορίζεται στο άρθρο 4 παράγραφος 1 σημείο 144) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (3).
            
            
               2.   Όταν το εκκαθαριστικό μέλος δεν κάνει διάκριση μεταξύ των περιθωρίων που απαιτούνται για τη μονάδα διαπραγμάτευσης που υπόκειται στον παράγοντα K-CMG και των περιθωρίων που απαιτούνται για άλλες μονάδες διαπραγμάτευσης, η επιχείρηση επενδύσεων διαλαμβάνει το σύνολο των περιθωρίων που απαιτούνται για όλες τις μονάδες διαπραγμάτευσης ως περιθώρια σύμφωνα με την παράγραφο 1.
            
            
               3.   Τα τέλη που καταβάλλει η επιχείρηση επενδύσεων στο εκκαθαριστικό μέλος για να χρησιμοποιήσει τις υπηρεσίες του εκκαθαριστικού της μέλους δεν θεωρούνται περιθώρια σύμφωνα με την παράγραφο 1.
            
            
               4.   Όταν το εκκαθαριστικό μέλος επικαιροποιεί το απαιτούμενο συνολικό περιθώριο περισσότερες από μία φορές κατά τη διάρκεια της ημέρας, το συνολικό περιθώριο που απαιτείται εκείνη την ημέρα είναι το υψηλότερο από τα εν λόγω ποσά των συνολικών περιθωρίων που απαιτούνται από το εκκαθαριστικό μέλος κατά τη διάρκεια της συγκεκριμένης ημέρας.
            
            
               5.   Όταν μια επιχείρηση επενδύσεων χρησιμοποιεί τις υπηρεσίες περισσοτέρων του ενός εκκαθαριστικών μελών για τις μονάδες διαπραγμάτευσης που υπόκεινται στον παράγοντα K-CMG, το ποσό του συνολικού περιθωρίου που αναφέρεται στο άρθρο 23 παράγραφος 2 του κανονισμού (ΕΕ) 2019/2033 υπολογίζεται σε καθημερινή βάση προσθέτοντας τα ποσά των περιθωρίων που απαιτούνται από κάθε εκκαθαριστικό μέλος, όπως ορίζεται στην παράγραφο 1 του παρόντος άρθρου.
            
         
         
            Άρθρο 2
            Πρόληψη του αρμπιτράζ
            
               1.   Η απαίτηση που ορίζεται στο άρθρο 23 παράγραφος 1 στοιχείο ε) του κανονισμού (ΕΕ) 2019/2033 πληρούται όταν πληρούνται όλες οι ακόλουθες προϋποθέσεις:
               
                           α)
                        
                        
                           όταν η επιχείρηση επενδύσεων υπολογίζει τις κεφαλαιακές απαιτήσεις του παράγοντα K-CMG σε χαρτοφυλάκιο εκκαθαριζόμενων θέσεων που αποδίδεται σε μία μονάδα διαπραγμάτευσης, εφαρμόζει την ίδια μεθοδολογία σε όλες τις θέσεις της εν λόγω μονάδας διαπραγμάτευσης συνεχώς για περίοδο τουλάχιστον 24 μηνών ή η επιχειρηματική στρατηγική ή οι λειτουργίες του ομίλου διαπραγματευτών της εν λόγω μονάδας διαπραγμάτευσης έχουν αλλάξει σε βαθμό ώστε να μπορεί να θεωρηθεί διαφορετική μονάδα διαπραγμάτευσης·
                        
                     
                           β)
                        
                        
                           η επιχείρηση επενδύσεων χρησιμοποιεί με συνέπεια τον παράγοντα K-CMG σε όλες τις μονάδες διαπραγμάτευσης που παρουσιάζουν ομοιότητες όσον αφορά την επιχειρηματική στρατηγική και τις θέσεις του χαρτοφυλακίου συναλλαγών·
                        
                     
                           γ)
                        
                        
                           η επιχείρηση επενδύσεων εφαρμόζει πολιτικές και διαδικασίες που καταδεικνύουν ότι η επιλογή χαρτοφυλακίου ή χαρτοφυλακίων που υπόκεινται στον παράγοντα K-CMG αντικατοπτρίζει τους κινδύνους των θέσεων του χαρτοφυλακίου συναλλαγών της επιχείρησης επενδύσεων, συμπεριλαμβανομένων των αναμενόμενων περιόδων διακράτησης, των στρατηγικών διαπραγμάτευσης που εφαρμόζονται και του χρόνου που ενδεχομένως απαιτείται για να αντισταθμίσει ή να διαχειριστεί τους κινδύνους από τις θέσεις του χαρτοφυλακίου συναλλαγών της·
                        
                     
                           δ)
                        
                        
                           η επιχείρηση επενδύσεων εφαρμόζει πολιτικές και διαδικασίες που της επιτρέπουν να συγκρίνει τις κεφαλαιακές απαιτήσεις που υπολογίζονται βάσει του παράγοντα K-CMG με τις κεφαλαιακές απαιτήσεις που υπολογίζονται βάσει του παράγοντα K-NPR και να αιτιολογεί επαρκώς οποιαδήποτε διαφορά μεταξύ τους λαμβάνοντας υπόψη τους παράγοντες που καθορίζονται στην παράγραφο 2 σε κάθε μία από τις ακόλουθες περιπτώσεις:
                           
                                       i)
                                    
                                    
                                       όταν αλλαγή στην επιχειρηματική στρατηγική μονάδας διαπραγμάτευσης έχει ως αποτέλεσμα αλλαγή κατά 20 % ή περισσότερο στις κεφαλαιακές απαιτήσεις για την εν λόγω μονάδα με βάση την προσέγγιση του παράγοντα K-CMG·
                                    
                                 
                                       ii)
                                    
                                    
                                       όταν αλλαγή στο μοντέλο περιθωρίου του εκκαθαριστικού μέλους έχει ως αποτέλεσμα αλλαγή κατά 10 % ή περισσότερο στα απαιτούμενα περιθώρια για το ίδιο χαρτοφυλάκιο υποκείμενων θέσεων για μια μονάδα συναλλαγών·
                                    
                                 
                     
                           ε)
                        
                        
                           η επιχείρηση επενδύσεων χρησιμοποιεί το αποτέλεσμα του υπολογισμού του παράγοντα K-CMG στο πλαίσιο διαχείρισης κινδύνων της και συγκρίνει τακτικά τα αποτελέσματα της δικής της εκτίμησης κινδύνου με τα περιθώρια που απαιτούνται από τα εκκαθαριστικά μέλη·
                        
                     
                           στ)
                        
                        
                           η επιχείρηση επενδύσεων έχει συγκρίνει τις κεφαλαιακές απαιτήσεις που υπολογίζονται με τον παράγοντα K-CMG με τις κεφαλαιακές απαιτήσεις που υπολογίζονται με τον παράγοντα K-NPR για κάθε μονάδα διαπραγμάτευσης κατά τη στιγμή της εκτίμησης από την αρμόδια αρχή και έχει παράσχει στην αρμόδια αρχή επαρκή αιτιολόγηση οποιασδήποτε διαφοράς μεταξύ τους, λαμβάνοντας υπόψη τους παράγοντες που αναφέρονται στην παράγραφο 2.
                        
                     
            
               2.   Για τους σκοπούς της παραγράφου 1 στοιχεία δ) και στ), η αρμόδια αρχή λαμβάνει υπόψη τους ακόλουθους παράγοντες προκειμένου να εκτιμήσει κατά πόσον αιτιολογείται η διαφορά κεφαλαιακών απαιτήσεων που υπολογίζεται κατ’ εφαρμογή των παραγόντων K-CMG και K-NPR:
               
                           α)
                        
                        
                           την αναφορά στις σχετικές στρατηγικές διαπραγμάτευσης·
                        
                     
                           β)
                        
                        
                           το πλαίσιο διαχείρισης κινδύνων της επιχείρησης επενδύσεων·
                        
                     
                           γ)
                        
                        
                           το επίπεδο των συνολικών απαιτήσεων ιδίων κεφαλαίων της επιχείρησης επενδύσεων που υπολογίζονται σύμφωνα με το άρθρο 11 του κανονισμού (ΕΕ) 2019/2033·
                        
                     
                           δ)
                        
                        
                           τα τυχόν αποτελέσματα της διαδικασίας εποπτικού ελέγχου και αξιολόγησης.
                        
                     
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 314 της 5.12.2019, σ. 1.
         
            (2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (3)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).